Na temelju članka 7. Zakona o Studentskom zboru i drugim studentskim organizacijama (“Narodne novine” br. 71/07 – dalje: Zakon) i članka 106. Statuta Sveučilišta u Zadru (pročišćeni tekst prosinac 2019.), na prijedlog Studentskog zbora Sveučilišta u Zadru, Senat Sveučilišta u Zadru na 11. sjednici u akademskoj 2021/2022. godini održanoj 19. srpnja 2022. godine donio je

**STATUT**

**STUDENTSKOG ZBORA SVEUČILIŠTA U ZADRU**

**UVOD**

**Članak 1.**

1. Ovim Statutom utvrđuje se: naziv, sjedište i zastupanje, način rada Studentskog zbora Sveučilišta u Zadru (u daljnjem tekstu: Studentski zbor), ciljevi i aktivnosti, tijela Studentskog zbora, sastav, način izbora i nadležnost pojedinog tijela Studentskog zbora, način imenovanja tajnika Studentskog zbora, način imenovanja studentskog pravobranitelja, način izbora predstavnika studenata u tijela visokog učilišta, prava i obveze tijela i članova Studentskog zbora za povjerene im odgovornosti vezane uz rad Studentskog zbora te ostala pitanja važna za djelovanje Studentskog zbora.

**OPĆE ODREDBE**

**Članak 2.**

1. Puni naziv Studentskog zbora je: STUDENTSKI ZBOR SVEUČILIŠTA U ZADRU.
2. Skraćeni naziv glasi: STUDENTSKI ZBOR ZADAR ili SZZD.
3. Međunarodni naziv je: STUDENT COUNCIL OF THE UNIVERSITY OF ZADAR.
4. Sjedište Studentskog zbora je u Zadru, na adresi Mihovila Pavlinovića 1.
5. Studentski zbor predstavlja i zastupa predsjednik Studentskog zbora.

**Članak 3.**

1. U ovom Statutu sve imenice rodnoga značenja korištene u muškome rodu, odnose se jednako na osobe muškoga i ženskoga spola.

**Članak 4.**

1. Studentski zbor ima pečat okruglog oblika, promjera 38 mm, koji je obodno ispisan punim nazivom: Republika Hrvatska, Studentski zbor Sveučilišta u Zadru, Zadar.
2. U okviru svojih temeljnih djelatnosti tijela Studentskog zbora Sveučilišta u Zadru imaju pravo i obvezu služiti se nazivom i pečatom Studentskog zbora Sveučilišta u Zadru te grbom Sveučilišta u Zadru.

**Članak 5.**

1. Studentski zbor može surađivati i učlanjivati se u druge studentske organizacije u zemlji i inozemstvu.
2. Svi troškovi međunarodne suradnje i poslovanja Hrvatskoga studentskog zbora financiraju se iz proračuna visokoga učilišta pri kojem je sjedište Hrvatskoga studentskog zbora, sukladno Zakonu o studentskom zboru i drugim studentskim organizacijama.

**Članak 6.**

1. Rad Studentskog zbora je javan. Javnost rada osigurava se i ostvaruje pravodobnim obavještavanjem studenata, studentskih organizacija i studentskih udruga. Članovi se o radu Studentskog zbora obavještavaju dostavom materijala putem elektronske pošte i putem sjednica tijela Studentskog zbora.
2. Predstavnici sredstava javnog priopćavanja mogu biti nazočni na sjednicama Skupštine Studentskog zbora (dalje u tekstu: Skupština) i izvještavati javnost o radu tijela Studentskog zbora.
3. U svrhu ostvarivanja transparentnosti rada, Studentski zbor može informirati studente, studentske organizacije i studentske udruge putem službene internetske stranice Studentskog zbora.
4. Studentski zbor po potrebi izdaje i druga sredstva javnog informiranja u skladu s propisima o javnom informiranju (bilteni, vodiči, plakati i slično). Odluku o izdavanju drugih sredstava javnoga informiranja donosi Skupština.
5. Zapisnici sa sjednica Studentskog zbora objavljuju se na službenoj web stranici Studentskog zbora.

**CILJEVI I AKTIVNOSTI STUDENTSKOG ZBORA**

**Članak 7.**

1. Ciljevi Studentskog zbora su: briga o kvaliteti života studenata, posebice o kvaliteti studijskoga procesa, studentskom standardu, ostvarivanju studentskih prava i drugim pitanjima važnima za studente.
2. Ostvarivanje ciljeva iz stavka 1. ovoga članka, Studentski zbor vrši se kroz sljedeće aktivnosti:
   * okupljanje studenata
   * promicanje interesa i unaprjeđenje kvalitete života studenata
   * organiziranje izvannastavnih aktivnosti studenata
   * organiziranje savjetovanja, predavanja, seminara, tribina, stručnih skupova o promicanju kvalitete života studenata, kvaliteti studijskoga procesa, studentskoga standarda, studentskih prava i drugih pitanja važnih za studente
   * suradnja s Ministarstvom znanosti i obrazovanja, Sveučilištem u Zadru, studentskim udrugama i drugim studentskim organizacijama u zemlji i inozemstvu
   * sudjelovanje u radu u Senatu Sveučilišta i Savjetu Sveučilišta te predstavljanje studenata u sustavu visokog obrazovanja
   * biranje studentskih predstavnika u druga tijela Sveučilišta te ostala tijela i organizacije za interese studenata
   * pomaganje u financiranju ili sufinanciranju studentskih projekata
   * obavljanje drugih aktivnosti kojima se ostvaruju ciljevi Studentskog zbora utvrđeni ovim Statutom.

**STUDENTSKI ZBOR**

**Članak 8.**

1. Studentski zbor je izborno i predstavničko, nestranačko, nezavisno i nepolitičko tijelo studenata stručnih i sveučilišnih preddiplomskih i diplomskih studija Sveučilišta u Zadru.
2. Članstvo u Studentskom zboru stječe se sukladno Zakonu o Studentskom zboru i drugim studentskim organizacijama te odredbama Statuta i drugim općim aktima Sveučilišta u Zadru.
3. Studentski zbor ima svog predsjednika, zamjenika predsjednika, predsjednika Skupštine, predsjednika Predsjedništva Studentskog zbora i druga tijela Studentskog zbora sukladno ovom Statutu.
4. Studentski zbor u svom radu utvrđuje načelo nedopustivosti diskriminacije zbog rase, spola, roda, jezika, vjere, političkog ili drugog uvjerenja, etničke pripadnosti, socijalnog statusa, mjesta rođenja, naobrazbi ili drugih osobina.

**ČLANOVI STUDENTSKOG ZBORA**

**Članak 9.**

1. Članstvo u Studentskom zboru i tijelima Studentskog zbora je dobrovoljno.
2. Član Studentskog zbora je svaki student koji je izabran na provedenim izborima za Studentski zbor, sukladno Zakonu o Studentskom zboru i drugim studentskim organizacijama, Statutu i općim aktima Sveučilišta u Zadru te koji prihvati Statut i opće akte Studentskog zbora.
3. Izbori za Studentski zbor Sveučilišta u Zadru (predstavnike i zamjenike) održavaju se u pravilu između 15. i 30. ožujka, svake druge akademske godine.
4. Izbore raspisuje Rektor Sveučilišta u Zadru najmanje 30 dana prije njihova održavanja te imenuje izborno povjerenstvo koje provodi izbore.
5. Kandidature se podnose izbornom povjerenstvu najkasnije 10 dana prije održavanja izbora, a objavljuju se najmanje 8 dana prije provođenja izbora.
6. Izborno povjerenstvo ima 5 članova. Tri člana povjerenstva i njihove zamjenike predlaže Studentski zbor, a dva člana povjerenstva i njihove zamjenike predlaže Senat Sveučilišta u Zadru. Izborno povjerenstvo imenuje biračke odbore i utvrđuje popis birača.
7. Članovi povjerenstva za prigovore i članovi biračkih odbora, kandidati na izborima i članovi Studentskog zbora s važećim mandatom ne mogu biti istodobno i članovi izbornog povjerenstva.
8. Pravilnikom o provedbi izbora za Studentski zbor Sveučilišta u Zadru posebno se utvrđuje:

* način i utvrđivanja kandidata,
* način provedbe izbora,
* vođenje biračkog popisa,
* uvjeti za pravovaljanost kandidatura,
* mjesto i vrijeme izbora,
* trajanje glasovanja koje ne može biti kraće od 12 sati,
* tajnost glasovanja,
* način provjere identiteta kandidata, birača i drugih osoba koje sudjeluju u izbornom postupku,
* sudjelovanje promatrača,
* način postupanja za slučaj jednakog broja glasova pojedinih kandidata,
* prigovor na tijek i rezultate izbornog postupka,
* sastav i djelokrug povjerenstva za prigovore.
* provođenje dopunskih izbora

1. Nakon provedenih izbora za studentske predstavnike rektor Sveučilišta saziva konstituirajuću sjednicu koju vodi predsjednik prošlog saziva Studentskog zbora.
2. Konstituirajuća sjednica se saziva u prvom tjednu mjeseca listopada.
3. Na konstituirajućoj sjednici predsjednik starog saziva podnosi izvještaj o radu i financijama za vrijeme trajanja svog mandata i izabire se novi predsjednik u skladu sa stavkom 1. članka 19. ovog Statuta.
4. U slučaju prestanka mandata člana Studentskog zbora prije isteka vremena na koje je izabran, zamjenjuje ga njegov zamjenik ili kandidat za studentskog predstavnika koji je sljedeći na izbornoj listi s koje je student izabran. Tako izabrani član ima mandat koji odgovara mandatu člana umjesto kojeg je izabran.

**Članak 10.**

1. Prava i obveze članova Studentskog zbora su:
   * da biraju i budu birani u tijela Studentskog zbora
   * da budu obaviješteni o radu Studentskog zbora i njegovih tijela te o materijalno financijskom poslovanju
   * da izvršavaju ciljeve Studentskog zbora i doprinose ostvarivanju njegovih aktivnosti
   * da daju prijedloge, mišljenja i primjedbe na rad Studentskog zbora i njegovih tijela
   * da podnose tromjesečni izvještaj o svome radu Skupštini
   * da se pridržavaju odredbi ovoga Statuta i drugih općih akata Studentskog zbora, da čuvaju ugled Studentskog zbora.

**Članak 11.**

1. Članstvo u Studentskom zboru prestaje:

* danom usvajanja pismene ostavke na Skupštini
* isključenjem iz članstva u slučaju kršenja odredbi Statuta, nanošenjem štete Studentskom zboru ili narušavanjem ugleda Studentskog zbora ili člana Studentskog zbora
* ako član neopravdano izostane s najmanje tri redovne sjednice Skupštine u jednoj mandatnoj godini
* ako studentski predstavnik s odjelne liste neopravdano izostane s najmanje tri sjednice stručnoga vijeća odjela u jednoj mandatnoj godini
* ako svojim ponašanjem povrijedi ugled/dužnosti koju obavlja
* ako zloupotrijebi svoj položaj
* ako Skupština utvrdi da zastupa isključivo vlastite interese, a ne interese svih studenata
* ako izgubi status studenta
* ako više od 30% studenata s odjela, a u slučaju predstavnika sa Sveučilišne liste 30% studenata Sveučilišta potpiše peticiju za smjenu svoga predstavnika na temelju valjanih argumenata, pri čemu se sastavlja povjerenstvo od članova Skupštine Studentskog zbora te studentskoga pravobranitelja, koje nakon pokretanja postupka provjere daje prijedlog na raspravu Skupštini.

**Članak 12.**

1. Član Studentskog zbora može biti isključen iz članstva u Studentskom zboru, članstva u tijelima Studentskog Zbora i odborima te s ostalih funkcija koje mu je Skupština povjerila ako prekrši odredbe Statuta, ugrozi interese Studentskog zbora ili prouzroči ozbiljnu štetu Studentskom zboru i njegovim članovima.
2. Odluku o isključenju donosi Skupština natpolovičnom većinom nazočnih članova.
3. O isključenju se sastavlja posebna odluka po zapisniku u roku od 8 (osam) dana, koju potpisuje i pečatira predsjednik Zbora ili zamjenik predsjednika Zbora.
4. Isključeni član ima pravo žalbe Skupštini u roku od 15 (petnaest) dana od dana donošenja odluke. Odluka Skupštine povodom žalbe je konačna.
5. Tijekom žalbenoga roka članu Studentskog zbora zamrzavaju se sva prava stečena članstvom u Studentskom zboru.

**Članak 13.**

1. U slučaju da je član Studentskog zbora ujedno i član nekoga izvršnog tijela u studentskim udrugama ili drugim studentskim organizacijama Sveučilišta u Zadru, isti nema pravo glasa pri donošenju odluka Skupštine Studentskog zbora o financiranju aktivnosti tih udruga ili studentskih organizacija.
2. Predsjednik Skupštine Studentskog zbora ne može biti predsjednik Studentskog zbora niti zamjenik predsjednika Studentskog zbora.

**USTROJSTVO STUDENTSKOG ZBORA SVEUČILIŠTA U ZADRU**

**Članak 14.**

1. Tijela Studentskog zbora su:

* Skupština Studentskog zbora
* Predsjednik Studentskog zbora
* Predsjedništvo Studentskog zbora
* Predsjednik Skupštine Studentskog zbora
* Zamjenik predsjednika Studentskog zbora
* Studentski pravobranitelj
* Tajnik Studentskog zbora
* Odbori Studentskog zbora

1. Svako tijelo Studentskog zbora može Skupštini predložiti imenovanje savjetnika, stručnih povjerenstava ili radnih skupina za obavljanje pojedinih poslova iz svoga djelokruga.
2. Broj savjetnika te sastav stručnih tijela ili radnih skupina te djelokrug njihova rada pobliže se određuju odlukom o imenovanju.
3. Povjerenstva imaju predsjednika kojeg članovi biraju između sebe do raspuštanja.

**TIJELA STUDENTSKOG ZBORA**

**SKUPŠTINA STUDENTSKOG ZBORA**

**Članak 15.**

1. Skupština Studentskog zbora je najviše tijelo Studentskog zbora, a čine je studentski predstavnici stručnih vijeća odjela i ne odjelni predstavnici.
2. Studentski predstavnici Stručnih vijeća odjela određuju između sebe jednog člana i zamjenika koji će sudjelovati u radu Skupštine Studentskog zbora.
3. Ne odjelnih predstavnika može biti najviše pet (5).
4. Sjednica Skupštine Studentskog zbora redovno se održava najmanje jednom mjesečno, a po potrebi i češće, osim u mjesecu kolovozu.
5. Predsjednik Skupštine može sazvati izvanrednu sjednicu Skupštine na vlastitu inicijativu ili na zahtjev najmanje jedne četvrtine ukupnoga broja članova Studentskog zbora, s time da se dnevni red mora odmah predložiti.
6. U slučaju da predsjednik Skupštine ne sazove sjednicu Skupštine Studentskog zbora na zahtjev predlagača iz stavka 3. ovog članka, u roku od osam (8) dana od dana podnesenoga zahtjeva, sazvat će je predlagatelji.
7. Na izvanrednoj sjednici Skupštine razmatra se samo pitanje zbog kojega je sazvana.

**Članak 16.**

1. Sjednicu Skupštine saziva predsjednik Skupštine dostavljanjem poziva elektronskim putem članovima najmanje tri (3) dana prije održavanja sjednice Skupštine.
2. Poziv sadržava podatke o mjestu i vremenu održavanja sjednice te prijedlog dnevnoga reda. Uz poziv dostavljaju se i materijali o pitanjima koja su na dnevnom redu.
3. Zapisnik s prošle održane sjednice Skupštine šalje se najmanje dvadeset i četiri (24) sata prije termina održavanja nove sjednice Skupštine svim članovima Skupštine te njihovim zamjenicima elektronskim putem.
4. Osim članovima Skupštine poziv na sjednicu se upućuje Studentskom pravobranitelju, Studentskim predstavnicima u Senatu i ostalim studentima imenovanim u tijela Sveučilišta koji nisu članovi Studentskog zbora. Oni sudjeluju na sjednicama bez prava glasa.

**Članak 17.**

1. Skupština može pravovaljano odlučivati ako je nazočna natpolovična većina studentskih predstavnika s pravom glasa.
2. Ako sjednici Skupštine ne pristupi natpolovična većina svih članova, sazivatelj saziva novu sjednicu Skupštine u roku od osam (8) dana.
3. Pravovaljane odluke donose se natpolovičnom većinom glasova nazočnih članova, ako ovim Statutom nije drugačije određeno.
4. Odluke o promjeni Statuta Skupština donosi dvotrećinskom većinom nazočnih članova Skupštine.

**Članak 18.**

1. Način rada Skupštine Studentskog zbora, tijek sjednica, način donošenja odluka na sjednicama Skupštine Studentskog zbora, izricanje mjera za održavanje učinkovitosti i reda na sjednicama, reguliranje javnosti sjednica u radu Skupštine Studentskog zbora te prava i dužnosti članova Skupštine reguliraju se Poslovnikom o radu i djelovanju Skupštine Studentskog zbora.
2. Poslovnik o radu i djelovanju Skupštine predlaže Predsjedništvo Studentskog zbora, a donosi Skupština Studentskog zbora dvotrećinskom većinom prisutnih članova Skupštine Studentskog zbora najkasnije trideset (30) dana nakon donošenja Statuta.

**Članak 19.**

1. Skupština Studentskog zbora:

* predlaže Statut i njegove izmjene i dopune Senatu Sveučilišta
* donosi godišnji plan i program rada i djelovanja Studentskog zbora
* donosi druge opće akte potrebne za djelovanje Studentskog zbora
* bira studentske predstavnike u Senat
* predlaže Senatu studente koji se imenuju u sveučilišna povjerenstva
* bira članove tijela Studentskog zbora natpolovičnom većinom nazočnih članova Skupštine Studentskog zbora, čime izabrani postaju vršitelji dužnosti
* potvrđuje članove tijela u pravilu tri mjeseca nakon izbora dvotrećinskom većinom nazočnih članova Skupštine Studentskog zbora
* razrješuje članove tijela Studentskog zbora dvotrećinskom većinom nazočnih članova Skupštine Studentskog zbora, a o razrješenju se sastavlja posebna odluka po zapisniku u roku od osam (8) dana koju potpisuje i pečatira predsjednik Zbora ili zamjenik predsjednika Zbora
* potvrđuje financijski plan Studentskog zbora na prijedlog predsjednika Studentskog zbora i šalje ga na usvajanje Senatu Sveučilišta u Zadru
* razmatra izvještaj o radu članova Studentskog zbora, studentskih predstavnika, studentskih udruga i drugih studentskih organizacija koje djeluju unutar Studentskog zbora te predstavnika u tijelima u koje ih je imenovao Studentski zbor
* razmatra zamolbe i žalbe studenata koje je potrebno slati na sjednicu Senata Sveučilišta u Zadru
* odlučuje o radu i poslovanju Studentskog zbora
* odlučuje o drugim pitanjima značajnim za rad Studentskog zbora utvrđenim ovim Statutom koja nisu stavljena u nadležnost drugog tijela.

**PREDSJEDNIK STUDENTSKOG ZBORA**

**Članak 20.**

1. Studentski zbor ima Predsjednika koji osigurava pravilan i zakonit rad Studentskog zbora. Mandat Predsjednika traje jednu (1 ) akademsku godinu i može se jednom ponoviti.
2. Predsjednik Studentskog zbora ujedno je i član Hrvatskog studentskog zbora. Iznimno odlukom Skupštine moguće je kao predstavnika imenovati na tu dužnost nekog drugog člana Skupštine.
3. Predsjednik Studentskog zbora:

* predstavlja i zastupa Studentski zbor
* provodi odluke Skupštine i rukovodi radom Studentskog zbora između dviju sjednica Skupštine
* koordinira radom Studentskog zbora
* snosi odgovornost za financije Studentskog zbora
* podnosi Skupštini Studentskog zbora tromjesečni i godišnji pismeni izvještaj o radu te mjesečni financijski izvještaj
* brine o informiranju članova i javnosti potpisuje materijalno-financijske dokumente Studentskog zbora
* brine o svim prostorijama koje su dodijeljene Studenskom zboru na korištenje
* odgovoran je Skupštini Studentskog zbora
* predlaže Predsjedništvu Studentskog zbora opće akte Predsjedništva Studentskog zbora u skladu s ovim Statutom, Zakonom o studentskim zborovima i drugim studentskim organizacijama te ostalim aktima Sveučilišta u Zadru
* predstavlja i zastupa Predsjedništvo Studentskog zbora
* saziva sjednice Predsjedništva Studentskog zbora
* vodi sjednice Predsjedništva Studentskog zbora
* potpisuje nematerijalne i nefinancijske dokumente i druge akte Studentskog zbora i Predsjedništva Studentskog zbora
* koordinira rad Predsjedništva Studentskog zbora
* obavlja sve druge aktivnosti koje mu Skupština stavi u nadležnost.

**Članak 21.**

1. Na prijedlog predsjednika Studentskog zbora, Skupština Studentskog zbora potvrđuje članove Studentskog zbora koji će s predsjednikom sudjelovati na službenim sastancima s djelatnicima Sveučilišta te tijelima u čijoj su nadležnosti pitanja od posebnih interesa za studente.
2. U pravilu se potvrđuju tri (3) do četiri (4) člana Studentskog zbora, od kojih jedan vrši funkciju zapisničara. Izvještaj o tijeku i zaključcima sastanka zapisničar je dužan dostaviti članovima Studentskog zbora najkasnije dva (2) dana nakon održavanja sastanka.
3. Predsjednik Studentskog zbora o sastanku obavještava članove Studentskog zbora najkasnije dvadeset i četiri (24) sata prije održavanja sastanka.

**Članak 22.**

1. Predsjednik može biti razriješen dužnosti prije isteka mandata ako:

* zlouporabi položaj predsjednika ili prekorači njegove ovlasti
* ne podnosi izvještaje Skupštini Studentskog zbora sukladno propisima
* odobri isplatu financijskih sredstava koja nije u skladu s proračunom ili odlukom Skupštine Studentskog zbora
* svojim ponašanjem teško povrijedi ugled dužnosti koju obnaša
* sve ostalo u skladu s člankom 11. ovog Statuta.

**Članak 23.**

1. Odluku o pokretanju postupka razrješenja predsjednika Studentskog zbora donosi Skupština Studentskog zbora na temelju pisanoga obrazloženog zahtjeva za pokretanje toga postupka potpisanoga od strane najmanje 1/3 članova Skupštine Studentskog zbora s pravom glasa te uz najavu na prethodnoj sjednici.
2. Odluka iz prethodnoga stavka mora se dostaviti na znanje rektoru i studentskom pravobranitelju u roku od osam (8) dana od kada je donesena.
3. U postupku odlučivanja o razrješenju predsjedniku Studentskog zbora mora se pružiti mogućnost izjašnjavanja o razlozima za razrješenje.
4. O razrješenju odlučuje Skupština Studentskog zbora dvotrećinskom većinom glasova nazočnih članova Skupštine.
5. Odluka kojom se predsjednik Studentskog zbora razrješava dužnosti mora biti dostavljena rektoru Sveučilišta u roku od osam (8) dana od dana njezina donošenja.

**PREDSJEDNIŠTVO STUDENTSKOG ZBORA**

**Članak 24.**

1. Predsjedništvo Studentskog zbora bira Skupština na mandatno razdoblje od jedne godine, a izbor se vrši sukladno stavku 1. članka 19. ovog Statuta.
2. Predsjedništvo Studentskog zbora čine predsjednik Studentskog zbora, zamjenik predsjednika Studentskog zbora, predsjednik Skupštine tepredsjednik svakog Odbora Studentskog zbora
3. Predsjedništvo Studentskog zbora:

* koordinira rad odbora i ostalih tijela Studentskog zbora
* predlaže opće akte Studentskog zbora
* podnosi Skupštini tromjesečni i godišnji pismeni izvještaj o radu
* održava redovne i izvanredne sjednice
* predlaže osnivanje odbora i drugih povremenih radnih tijela i o tome podnosi izvještaj Skupštini Studentskog zbora
* obavještava Skupštinu Studentskog zbora o svim kandidatima za odbore, predlaže članove odbora za pitanja od posebnog interesa za studente i članove ostalih organizacija u kojima studenti imaju svoje predstavnike koji pomažu u ostvarivanju ciljeva Studentskog zbora, a potvrđuje ih Skupština Studentskog zbora
* obavlja sve druge aktivnosti koje mu Skupština Studentskog zbora stavi u nadležnost

**Članak 25.**

1. Sjednice Predsjedništva održavaju se redovno najmanje jednom mjesečno, a po potrebi iznimno i češće, osim u mjesecu kolovozu.
2. Predsjednik Studentskog zbora saziva sjednice na vlastitu inicijativu ili na zahtjev natpolovične većine članova Predsjedništva.
3. Predsjednik Studentskog zbora može sazvati izvanrednu sjednicu Predsjedništva na vlastitu inicijativu, na zahtjev natpolovične većine članova Predsjedništva ili na zahtjev jedne četvrtine članova Skupštine, na kojoj se razmatra samo pitanje zbog kojega je sazvana.

**Članak 26.**

1. Sjednice Predsjedništva saziva predsjednik Studentskog zbora dostavljanjem poziva elektronskim putem članovima najmanje dva (2) dana prije održavanja sjednice, a obavijest se u istom vremenu prosljeđuje i svim članovima Skupštine.
2. Poziv sadržava podatke o mjestu i vremenu održavanja sjednice te prijedlog dnevnog reda. Uz poziv dostavljaju se i materijali o pitanjima koja su na dnevnom redu.

**Članak 27.**

1. Način rada Predsjedništva Studentskog zbora, tijek sjednica, način donošenja odluka na sjednicama Predsjedništva, izricanje mjera za održavanje učinkovitosti i reda na sjednicama, reguliranje javnosti sjednica u radu Predsjedništva te prava i dužnosti članova Predsjedništva reguliraju se Poslovnikom o radu i djelovanju Predsjedništva Studentskog zbora.
2. Poslovnik o radu i djelovanju Predsjedništva predlaže Predsjedništvo, a potvrđuje ga Skupština Studentskog zbora dvotrećinskom većinom prisutnih članova Skupštine Studentskog zbora najkasnije trideset (30) dana nakon donošenja Statuta.

**Članak 28.**

1. Predsjedništvo Studentskog zbora Sveučilišta u Zadru odluke donosi natpolovičnom većinom svih članova Predsjedništva Studentskog zbora.

**Članak 29.**

1. Predsjednik Studentskog zbora vodi sjednice Predsjedništva.
2. U slučaju odsustva predsjednika, sjednicu Predsjedništva vodi zamjenik predsjednika.

**ZAMJENIK PREDSJEDNIKA STUDENTSKOG ZBORA**

**Članak 30.**

1. Studentski zbor ima zamjenika predsjednika Studentskog zbora, a bira ga Skupština u skladu sa stavkom 1. članka 19. Mandat zamjenika predsjednika traje jednu (1) akademsku godinu i može se jednom ponoviti.
2. Zamjenik pomaže predsjedniku Studentskog zbora u njegovom radu i obavlja druge poslove koje mu povjeri Skupština, predsjednik Studentskog zbora i Predsjedništvo Studentskog zbora.
3. U slučaju odsutnosti ili spriječenosti predsjednika zamjenjuje ga njegov zamjenik sa svim ovlastima koje ima Predsjednik.

**PREDSJEDNIK SKUPŠTINE STUDENTSKOG ZBORA**

**Članak 31.**

1. Studentski zbor ima predsjednika Skupštine koji osigurava pravilan i zakonit rad Skupštine Studentskog zbora, a bira ga Skupština Studentskog zbora, u skladu sa stavkom 1. članka 19, na mandatno razdoblje od jedne (1) kalendarske godine. Mandat Predsjednika Skupštine može se jednom ponoviti.
2. Predsjednik Skupštine Studentskog zbora po položaju je i član Predsjedništva Studentskog zbora.
3. Predsjednik Skupštine Studentskog zbora:

* saziva sjednice Skupštine
* vodi sjednice Skupštine
* koordinira rad Skupštine
* podnosi Skupštini tromjesečni i godišnji pismeni izvještaj o radu
* odlučuje o ostalim pitanjima od značenja za rad Skupštine i Studentskog zbora utvrđenim ovim Statutom.

**TAJNIK STUDENTSKOG ZBORA**

**Članak 32.**

1. Studentski zbor ima tajnika Studentskog zbora kojega bira Skupština Studentskog zbora natpolovičnom većinom glasova prisutnih članova na mandatno razdoblje od jedne (1) kalendarske godine
2. Tajnik Studenskoga zbora:

* vodi zapisnike sa sjednica Skupštine i Predsjedništva Studentskog zbora
* vodi i čuva arhivu Studentskog zbora
* obavlja stručne i druge poslove za potrebe Skupštine i Predsjedništva Studentskog zbora u skladu s općim aktima Studentskog zbora
* podnosi Skupštini tromjesečni i godišnji pismeni izvještaj o radu
* osigurava pridržavanje odredbi ovog Statuta i drugih općih akata Studentskog zbora, Zakona o studentskom zboru i drugim studentskim organizacijama te Statuta i drugih općih akata Sveučilišta u Zadru

**STUDENTSKI PRAVOBRANITELJ**

**Članak 33.**

1. Studentski zbor imenuje studentskog pravobranitelja natpolovičnom većinom glasova.
2. Studentski zbor može raspisati natječaj za poziciju studentskog pravobranitelja.
3. Mandat studentskog pravobranitelja može se jednom ponoviti.
4. Za studentskog pravobranitelja može biti imenovan svaki student koji ispunjava iste uvjete kao i kandidati za članove Studentskog zbora propisane Zakonom o studentskom zboru i drugim studentskim organizacijama.

**Članak 34.**

1. Studentski pravobranitelj:

* prima pritužbe studenata koje se odnose na njihova prava i raspravlja o njima s nadležnim tijelima Sveučilišta u Zadru
* savjetuje studente o načinu ostvarivanja njihovih prava
* brine za zakonitost u provedbi izbora
* podnosi tromjesečni pismeni izvještaj o radu Skupštini Studentskog zbora
* podnosi godišnji pismeni izvještaj Senatu Sveučilišta u Zadru
* obavlja druge poslove utvrđene ovim Statutom i Zakonom o studentskom zboru i drugim studentskim organizacijama te poslove koje mu povjeri Skupština Studentskog zbora
* dužan je obavijestiti nadležne institucije ukoliko otkrije nepravilnosti u radu predsjednika, zamjenika predsjednika, Predsjedništva, Skupštine ili bilo kojeg drugog člana Studentskog zbora, odnosno studenta ili djelatnika Sveučilišta.

**Članak 35.**

1. Sveučilište u Zadru dužno je osigurati studentskom pravobranitelju prostor i opremu potrebnu za njegov rad.

**STUDENTSKE UDRUGE I DRUGE STUDENTSKE ORGANIZACIJE NA SVEUČILIŠTU**

**Članak 36.**

1. Studenti mogu osnivati udruge i druge studentske organizacije na Sveučilištu i njegovim sastavnicama u skladu sa Zakonom i Statutom Sveučilišta.
2. Sveučilište vodi registar sveučilišnih udruga i studentskih organizacija koje djeluju na Sveučilištu.
3. Studentski zbor surađuje sa udrugama i organizira sastanke predsjedništva Studentskog zbora sa predsjednicima udruga barem jednom po semestru.
4. Udruge i pojedinci koji se ne odazovu sastancima gube pravo prijave na natječaj za financiranje projekata i programa.

**ODBORI ZA POSEBNA PITANJA STUDENATA**

**Članak 37.**

1. Studentski zbor može imati različite odbore za posebna pitanja studenata.
2. Predsjedništvo Studentskog zbora može predložiti osnivanje odbora te predlagati njihovo raspuštanje Skupštini Studentskog zbora, ovisno o potrebama studenata.
3. Skupština Studentskog zbora osniva i raspušta odbor za pitanja od posebnih interesa za studente natpolovičnom većinom glasova svih prisutnih članova.

**Članak 38.**

1. Članovi odbora za posebna pitanja studenata mogu biti svi studenti Sveučilišta u Zadru.
2. Odbori imaju najmanje tri (3) a najviše devet (9) članova koji se biraju raspisivanjem javnog natječaja, predlaže ih Predsjedništvo Studentskog zbora, a potvrđuje Skupština Studentskog zbora na mandatno razdoblje od jedne godine. Mandat članova može se jednom ponoviti.

**Članak 39.**

1. Odbori za posebna pitanja studenata imaju predsjednika, zamjenika predsjednika i tajnika, koji se biraju na mandatno razdoblje od jedne godine.
2. Predsjednika odbora izabire Skupština Studentskog zbora, dok zamjenika predsjednika i tajnika odbora izabiru članovi odbora na prvoj sjednici odbora.
3. Odbor je dužan donijeti poslovnik o radu i djelovanju u roku od petnaest (15) dana od konstituirajuće sjednice, koju saziva predsjednik Studentskog zbora.
4. Odbor može imati svoj pravilnik, ako se pokaže potreba za njim.
5. Predsjednik odbora jednom mjesečno podnosi izvještaj Skupštini Studentskog zbora.
6. Skupština Studentskog zbora može razriješiti dužnosti članove odbora zbog nesavjesnog obavljanja svoje dužnosti i kršenja odredbi Poslovnika o radu i djelovanju odbora za posebna pitanja studenata i kršenja odredbi ovog Statuta.

**Članak 40.**

1. Član odbora za posebna pitanja studenata Studentskog zbora može istovremeno obnašati funkciju člana u najviše dva odbora.
2. Član odbora za posebna pitanja studenata ne može istovremeno biti predsjednik Studentskog zbora.
3. Član odbora ne može obnašati funkciju predsjednika u dva odbora istovremeno.

**PREDSTAVNICI STUDENATA U TIJELIMA SVEUČILIŠTA**

**Članak 41.**

1. Skupština Studentskog zbora bira kandidate u različita tijela i povjerenstva koja traže sudjelovanje studenata, u skladu sa stavkom 1. članka 19.
2. Studentski predstavnici članovi Senata, kao i studentski predstavnici u svim redovnim i povremenim tijelima i povjerenstvima pri Sveučilištu, imaju prava i dužnosti utvrđena Ustavom Republike Hrvatske, Zakonom o znanstvenoj djelatnosti i visokom obrazovanju, Zakonom o studentskom zboru i drugim studentskim organizacijama, ovim Statutom, Statutom Sveučilišta u Zadru te drugim općim aktima Sveučilišta u Zadru.
3. Studentski predstavnici koje izabere Studentski zbor u različita tijela i povjerenstva imaju obavezu podnošenja izvještaja o radu Skupštini, najkasnije tri (3) dana nakon održavanja sjednice ili sastanka, osim predstavnika iz redova Etičkog povjerenstva, čija je obveza o tajnosti postupka propisana Zakonom.

**Članak 42.**

1. Izabrani studentski predstavnici za članove Senata Sveučilišta u Zadru i Savjeta Sveučilišta u Zadru postaju članovi Senata i Savjeta nakon potvrde rezultata izbora na sjednici Senata u skladu sa Statutom Sveučilišta.
2. Studentski predstavnici kao članovi Senata i Savjeta mogu biti svi redovni studenti Sveučilišta u Zadru.
3. Ako studentski predstavnik u Senatu nije član Studentskog zbora Sveučilišta u Zadru dužan je Studentskom zboru podnositi tromjesečno izvješće o radu u Senatu.
4. Mandat studentskog predstavnika u Senatu i Savjetu traje jednu (1) kalendarsku godinu i može se jedanput ponoviti.
5. Studentski predstavnik kao član Senata i Savjeta može biti razriješen dužnosti prije isteka mandata na koji je izabran u skladu s člankom 11. ovoga Statuta.

**FINANCIRANJE I RASPODJELA FINANCIJSKIH SREDSTAVA STUDENTSKOG**

**ZBORA**

**Članak 43.**

1. Rad Studentskog zbora može se financirati iz proračuna nadležnog Ministarstva, Sveučilišta u Zadru, zaklada, fundacija, darovnica, od udjela u prihodu pravnih osoba koje posreduju pri studentskom zapošljavanju sukladno općem aktu ili odluci nadležnog tijela te pravne osobe, iz drugih izvora ako su u skladu sa zadaćama studentske organizacije te, ako to nije u suprotnosti sa Zakonom, ovim Statutom, Statutom Sveučilišta u Zadru te drugim općim aktima Sveučilišta u Zadru.

**Članak 44.**

1. Godišnji prijedlog financijskog plana predlaže predsjednik Studentskog Zbora, potvrđuje Skupština Studentskog zbora, a donosi Senat Sveučilišta u Zadru.

**Članak 45.**

1. Studentski zbor raspisuje javni natječaj za financiranje studentskih projekata, programa i drugih studentskih aktivnosti Sveučilišta u Zadru.
2. Financiraju se one udruge koje su registrirane pri Sveučilištu.
3. Nositelji projekta mogu biti svi redovni studenti Sveučilišta u Zadru.
4. Natječaj za financiranje studentskih projekata raspisuje se jednom u akademskoj godini, u pravilu u mjesecu siječnju.
5. Povjerenstvo za financiranje studentskih projekata, programa i drugih studentskih aktivnosti čine predsjednik Studentskog zbora, četiri člana iz redova Skupštine Studentskog zbora te dva člana koja imenuje Senat Sveučilišta u Zadru.
6. Studentski zbor ne može se prijaviti na natječaj koji raspisuje.

**Članak 46.**

1. Studentski zbor upravlja imovinom u skladu s propisima o materijalnom i financijskom poslovanju na temelju Zakona o studentskom zboru i drugim studentskim organizacijama, ovog Statuta te Statuta Sveučilišta u Zadru.
2. Svi prihodi i rashodi određuju se financijskim planom 43. koji se donosi u siječnju i koji se odnosi na tekuću kalendarsku godinu.
3. Potpisivanje financijske dokumentacije čiji troškovi prelaze 1.000,00 HRK ili 130 Eura, moguće je nakon odobrenja Skupštine Studentskog zbora.
4. Po završetku kalendarske godine za koju je donesen financijski plan, predsjednik Studentskog zbora podnosi godišnji financijski izvještaj, najkasnije do kraja siječnja iduće godine.

**Članak 47.**

1. Inventura materijalnih resursa Studentskog zbora i Studentskog kluba provodi se u mjesecu studenom svake godine.
2. Povjerenstvo za provedbu inventure imenuje Skupština Studentskog zbora.
3. Predsjednik Studentskog zbora predsjedava Povjerenstvom za provedbu inventure. Ostala dva (2) člana imenuje Skupština.

**STATUT I DRUGI OPĆI AKTI**

**Članak 48.**

1. Statut je temeljni opći akt Studentskog zbora i svi drugi opći akti moraju biti u skladu s odredbama Statuta.
2. Nacrt izmjena i dopuna Statuta priprema i utvrđuje Povjerenstvo za izradu, izmjene i dopune Statuta i upućuje ga na raspravu i usvajanje Skupštini.
3. Povjerenstvo za izradu, izmjene i dopune Statuta razmatra primjedbe i prijedloge koji su dani u raspravi, zauzima stavove o njima i utvrđuje prijedlog Statuta.

**Članak 49.**

1. Autentično tumačenje odredbi Statuta daje Senat Sveučilišta u Zadru.

**Članak 50.**

1. Sva unutarnja pitanja Studentskog zbora, kao i druga pitanja koja nisu uređena Statutom, a zahtijevaju podrobnu izradu, bit će uređena općim aktima koje donosi Skupština Studentskog zbora.
2. Sve akte koje Skupština Studentskog zbora predloži i Senat ili rektor usvoje, potpisuju se i pečatiraju od strane predsjednika Studentskog zbora i rektora Sveučilišta u Zadru.

**Članak 51.**

1. Statut Studentskog zbora donosi Senat Sveučilišta u Zadru na prijedlog Skupštine Studentskog zbora.
2. Izmjene i dopune Statuta Studentskog zbora donosi Skupština Studentskog zbora dvotrećinskom većinom glasova nazočnih članova, a potvrđuje Senat Sveučilišta u Zadru.

**PRIJELAZNE I ZAVRŠNE ODREDBE**

**Članak 52.**

1. Ovaj Statut stupa na snagu danom donošenja.
2. Stupanjem na snagu ovog Statuta prestaje važiti Statut Studentskog zbora Sveučilišta u Zadru od 22. srpnja 2015.

Predsjednik SZZD Rektorica

Tin Meštrović Prof.dr.sc. Dijana Vican

KLASA: 012-01/22-01/01

URBROJ: 2198-1-79-01-22-01